Diari Oficial de la Generalitat Valenciana


Sumari del DOGV 5427, del 12-01-2007 (2007/8)

ORDE de 29 de desembre de 2006, de la Conselleria d'Empresa, Universitat i Ciència, per la qual es convoquen beques d'especialització professional per a contribuir a la formació d'especialistes en distints àmbits de la distribució i l'urbanisme comercial en el marc del Fons Social Europeu. (Pròrroga del Programa Operatiu 2000-2006).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5427

Data del DOGV
:   12-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/8


Data del document
:   29-12-2006

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * professió jurídica
    * ajuda pública
    * professió de la informàtica
    * ciència econòmica
    * sociologia
    * assignació per estudis
    * geografia
    * psicologia
    * professió de l'urbanisme
    * suport econòmic
    * professió de la comunicació

El Consell, a través de la Direcció General d'Indústria i Comerç  
de la Conselleria d'Empresa, Universitat i Ciència i en el marc del  
Programa Operatiu Integrat de la Comunitat Valenciana del Fons Social  
Europeu impulsa el conjunt d'actuacions que es desenvolupen dins  
d'este programa.  
El Consell pretén impulsar la formació de joves desocupats que  
vulguen especialitzar-se en l'àmbit de la distribució i l'urbanisme  
comercial, promovent així mateix la igualtat d'oportunitats, i que  
servisquen de suport als treballs i investigacions que s'estan duent a  
terme.  
Les beques de formació professional de distribució i urbanisme  
comercial permeten dirigir joves desocupats postgraduats universitaris  
cap a la investigació i el desenvolupament posterior de la seua activitat  
professional en l'àmbit de la distribució i l'urbanisme comercial, un  
camp on hi ha importants mancances. Per la seua banda, les institucions  
que les promouen s'enriquixen amb les aportacions i investigacions  
desenvolupades pels becaris en el període de duració d'estes.  
Estes beques pretenen que els seleccionats desenvolupen el seu  
estudi i la seua formació en l'àmbit dels Plans d'Acció Comercial dels  
distints municipis valencians, instruments que permeten conéixer la  
realitat de l'activitat comercial local, o en la investigació en el camp  
de l'urbanisme comercial quan a les condicions d'accessibilitat, imatge  
i comoditat per als vianants, així com la investigació de mercats per  
a un millor coneixement del consumidor valencià o l'estudi i l'evolució  
de les accions formatives i de modernització que s'hagen estat  
aplicant al sector comercial.  
En virtut de les facultats que m'atorguen l'article 35 de la Llei  
5/1983, de 30 de desembre, de Govern Valencià, i l'article 4 del Decret  
108/1992, de 6 de juliol, del Govern Valencià, pel que es regula la concessió  
de beques,  
ORDENE  
Article 1. Objecte de la convocatòria  
1. L'objecte de la present orde és la convocatòria de 6 beques d'especialització  
professional, d'acord amb les consignacions pressupostàries  
que a l'efecte establisca la Llei de Pressupostos de la Generalitat  
per a l'exercici 2007.  
2. El règim de les beques s'aplicarà tal com es determina en els  
articles següents i en el Decret 108/1992, de 6 de juliol, del Govern  
Valencià.  
3. La beca té com a objecte completar la formació pràctica de  
joves desocupats menors de 30 anys i titulats universitaris en diferents  
matèries relacionades amb la distribució i l'urbanisme comercial, amb  
un cofinançament del 65 per cent del Fons Social Europeu i del 35 per  
cent de la Generalitat.  
4. Els aspirants a la consecució de les beques hauran de ser desocupats  
menors de trenta anys, llicenciats en dret, economia, ciències  
empresarials, administració i direcció d'empreses, investigació i  
tècniques de mercat, ciències i tècniques estadístiques, psicologia,  
sociologia, ciències polítiques, ciències de la informació, periodisme,  
comunicació audiovisual, enginyeria informàtica, geografia, publicitat  
i relacions publiques, arquitectura, i arquitectura tècnica, topografia,  
enginyeria de camins, canals i ports.  
5. La tutoria de les beques (accions formatives i treballs derivats)  
serà realitzada per l'Àrea de Comerç de la Direcció General d'Indústria  
i Comerç, que en durà a terme la direcció tècnica i emetrà els  
informes corresponents.  
Article 2. Duració i dotació econòmica  
1. El període de duració de les beques inclourà des de la data que  
marque la resolució de concessió, i com a màxim, fins a la finalització  
de l'exercici 2007. La duració de les beques serà de fins a 8 mesos i  
cada becari desenvoluparà la seua tasca de forma consecutiva.  
2. Les beques estaran dotades amb nou-cents euros mensuals cada  
una, amb un import total màxim de set mil dos-cents euros. Als pagaments  
realitzats s'aplicaran les corresponents retencions previstes en  
la normativa vigent.  
3. L'import de la beca es pagarà en dos pagaments, després del  
corresponent certificat de la Direcció General d'Indústria i Comerç del  
compliment de les obligacions del becari i dels objectius de l'ajuda,  
que s'emetran amb un informe previ de la direcció tècnica establida en  
l'article 1.5:  
- Un primer pagament del 50 por cent del total, transcorregut la  
meitat del període de duració de la beca.  
- Un segon pagament del 50 por cent restant una vegada finalitzada  
la beca.  
Article 3. Formalització de sol·licituds  
1. Les sol·licituds, per a l'obtenció de les beques regulades per la  
present orde, hauran de dirigir-se a la Direcció General d'Indústria  
i Comerç i es presentaran en el Registre General de la Conselleria  
d'Empresa, Universitat i Ciència, carrer de Colom, núm. 32, 46717  
València, o mitjançant qualsevol altra de les formes previstes en l'article  
38.4 de la Llei 30/1992, de 26 de novembre, de Règim Jurídic de  
les Administracions Públiques i Procediment Administratiu Comú.  
2. Les sol·licituds hauran d'anar acompanyades de la següent  
documentació en doble exemplar:  
a) Documentació acreditativa i identificadora del sol·licitant.  
b) Currículum del sol·licitant on consten almenys les dades personals,  
el domicili habitual, la data de naixement i el telèfon.  
c) Certificat de l'expedient acadèmic (original o fotocòpia compulsada)  
de l'aspirant, amb les qualificacions de tots els cursos, i en  
el qual conste la data d'obtenció del títol emés pel centre on l'aspirant  
haja cursat els estudis.  
d) Qualssevol altres documents que acrediten la possessió d'altres  
títols, coneixements d'informàtica o cursos rebuts.  
e) Declaració responsable de no tenir concedida qualsevol altra  
beca o ajuda per a la mateixa o semblant activitat.  
f) Targeta de sol·licitud d'ocupació.  
g) Dades de domiciliació bancària segons model facilitat a l'efecte  
(fitxa de manteniment de tercers), excepte que s'hagen presentat amb  
anterioritat davant de la Conselleria d'Empresa, Universitat i Ciència i  
no hagen experimentat variació.  
h) Declaració responsable d'estar al corrent de les obligacions  
tributàries, fiscals i de la Seguretat Social, que haurà de ser substituïda  
pels corresponents certificats en el cas de resultar beneficiari  
d'una beca, de conformitat amb el que disposa l'Orde de 30 de maig  
de 1996, de la Conselleria d'Economia i Hisenda, i el Reial Decret  
887/2006, de 21 de juliol, pel qual s'aprova el Reglament de la Llei  
38/2003, de 12 de novembre, General de Subvencions.  
i) Declaració responsable que acredite que el sol·licitant no és deutor  
de la Generalitat per reintegrament de subvencions.  
j) Declaració responsable de no estar sotmés a les altres prohibicions  
per a obtenir la condició de beneficiari establides en l'article 13,  
apartat 2 de la Llei 38/2003, de 17 de novembre, General de Subvencions.  
Article 4. Termini de presentació de sol·licituds  
1. El termini de presentació de sol·licituds serà de quinze dies  
hàbils comptats des de l'endemà de la publicació de la present orde en  
el Diari Oficial de la Generalitat.  
2. Els sol·licitants hauran de reunir els requisits i les condicions de  
la present convocatòria a l'acabament del termini de presentació d'instàncies.  
3. Quan la sol·licitud no reunisca els requisits assenyalats en l'article  
70 de la Llei 30/1992, de 26 de novembre, de Règim Jurídic de les  
Administracions Públiques i del Procediment Administratiu Comú, o  
no s'adjunte la documentació que d'acord amb esta orde resulte exigible,  
es demanarà a l'interessat que, en el termini de 10 dies, esmene la  
falta o adjunte els documents preceptius, amb indicació que si no ho fa  
així, es considerarà que ha desistit de la seua petició.  
Article 5. Estudi i avaluació de les sol·licituds  
1. La Direcció General d'indústria i Comerç podrà demanar al sollicitant  
l'aportació addicional d'altres documents o dades aclaridors  
que estime necessaris per a resoldre la sol·licitud presentada.  
2. La concessió de les beques s'efectuarà per resolució del conseller  
d'Empresa, Universitat i Ciència, a la vista de la proposta de  
la Comissió Avaluadora. L'esmentada Comissió estarà integrada pels  
membres següents:  
- El cap de l'Àrea de Comerç, que actuarà com a president.  
- La cap del Programa de Formació Comercial de la Direcció  
General d'Indústria i Comerç, que actuarà com a secretària.  
- Un tècnic de la Direcció General d'Indústria i Comerç.  
3. Esta comissió haurà d'adaptar el seu funcionament al que establix  
la convocatòria i, de manera subsidiària, a les regles incloses en el  
capítol II del títol II de la Llei 30/1992, de 26 de novembre, de Règim  
Jurídic de les Administracions Públiques i del Procediment Administratiu  
Comú.  
4. La Conselleria d'Empresa, Universitat i Ciència es reserva la  
facultat de deixar deserta, totalment o parcialment, l'adjudicació de les  
beques convocades i d'interpretar el contingut d'estes bases.  
5. La selecció dels becaris es farà d'acord amb la puntuació obtinguda  
en el barem, que consta dels conceptes següents:  
a) Expedient acadèmic: de 0 a 7 punts.  
b) altres titulacions acadèmiques, assistència a cursos d'especialització  
i seminaris, mèrits docents o d'investigació, així com altres  
mèrits professionals: de 0 a 4 punts.  
c) Coneixements d'informàtica: de 0 a 2 punts.  
d) Altres mèrits: de 0 a 2 punts.  
e) Entrevista: fins un màxim de 5 punts. En l'entrevista es valorarà  
l'experiència professional i els coneixements sobre distribució i/o  
urbanisme comercial. Només podran optar a l'entrevista aquells candidats  
que hagen obtingut prèviament 10 punts segons la baremació  
anterior.  
6. La puntuació total dels sol·licitants de les beques serà la suma  
de les puntuacions obtingudes en el barem i en l'entrevista en el cas  
que esta es realitze.  
7. Es crearà una borsa de reserva per a aquells candidats que no  
obtinguen una beca i que superen una puntuació de 12 punts.  
8. Les sol·licituds seran avaluades per la Comissió Avaluadora en  
el termini d'un mes des de l'acabament del termini de presentació de  
sol·licituds fixat en l'orde.  
Article 6. Resolució de la convocatòria  
1. La Comissió Avaluadora elevarà les seues propostes al conseller  
d'Empresa, Universitat i Ciència.  
2. El termini màxim per a resoldre les sol·licituds serà de dos  
mesos, comptats des de l'endemà de l'acabament del termini de presentació  
de sol·licituds fixat en esta orde. Transcorregut l'indicat termini  
sense que s'hi haja dictat resolució expressa, s'entendrà desestimada  
la concessió de la beca en els termes que preveu l'article 44 de  
la Llei 30/1992, de 26 de novembre, del Règim Jurídic de les Administracions  
Públiques i del Procediment Administratiu Comú.  
3. La resolució del conseller d'Empresa, Universitat i Ciència que  
atorgue les beques es notificarà als interessats en els termes que preveu  
l'article 58 de la Llei 30/1992, de 26 de novembre de Règim Jurídic  
de les Administracions Públiques i del Procediment Administratiu  
Comú. Esta resolució inclourà una relació constituïda pels aspirants  
que no resulten adjudicataris de les beques, ordenats d'acord amb la  
puntuació obtinguda, per a cobrir les vacants que puguen sorgir durant  
el període de gaudi de les beques fins a completar-ne la duració total.  
Esta resolució es farà pública, també, als taulers d'anuncis de la Conselleria  
d'Empresa, Universitat i Ciència.  
4. Les beques concedides seran publicades en el Diari Oficial de  
la Generalitat amb indicació de convocatòria, programa i crèdit pressupostari  
a què s'imputen, beneficiari, quantitat concedida i finalitat, o  
finalitats.  
5. La condició de becari no generarà en cap moment cap relació  
laboral amb la Generalitat.  
6. La condició d'integrant de la borsa de reserva de becaris no  
generarà en cap moment cap relació laboral amb la Generalitat, ni  
compromís d'accedir en qualsevol moment a la condició de becari.  
7. Els beneficiaris d'edicions anteriors no podran gaudir de nou  
d'estes ajudes, a fi de fomentar la formació de nous participants.  
8. Les resolucions a què fan referència els paràgrafs anteriors  
esgoten la via administrativa i contra estes podrà interposar-se recurs  
de reposició davant de l'òrgan que va dictar l'acte, en el termini d'un  
mes comptador des de l'endemà de la notificació de la resolució corresponent,  
o recurs contenciós administratiu davant de la Sala Contenciosa  
Administrativa del Tribunal Superior de Justícia de la Comunitat  
Valenciana, en el termini de dos mesos comptadors des de l'endemà de  
la notificació de la resolució corresponent.  
Article 7. Obligacions dels becaris  
1. Les beques concedides són incompatibles amb qualsevol altra  
beca o ajuda, així com amb el desenvolupament d'una activitat laboral.  
La infracció d'esta regla deixarà sense efecte la beca.  
2. Els becaris hauran de presentar, en el moment de l'atorgament  
de la beca i amb caràcter previ a les propostes de pagament, la documentació  
adequada que acredite el compliment de les seues obligacions  
tributàries i amb la Seguretat Social, en els termes establits en  
l'Orde de 30 de maig de 1996, de la Conselleria d'Economia i Hisenda,  
i en el Reial Decret 887/2006, de 21 de juliol, pel qual s'aprova el  
Reglament de la Llei 38/2003, de 17 de novembre, General de Subvencions.  
Així mateix, hauran de presentar declaració responsable que  
acredite que no s'és deutor de la Generalitat per reintegrament de subvencions.  
3. Els becaris hauran de subscriure una pòlissa d'assistència sanitària  
els mesos de duració de la beca, o acreditar que disposen de  
cobertura sanitària.  
4. Els becaris hauran d'acceptar i complir les normes establides en  
l'articulat d'esta convocatòria i les que s'establisquen en el moment  
de l'acceptació per escrit de les beques, així com les instruccions que,  
durant el període de vigència de la beca, reben de la direcció tècnica  
establida en l'article 1.5 per a supervisar l'activitat del becari.  
5. Els becaris hauran de començar el gaudi de les beques dins del  
termini que se'ls assenyale i desenvolupar la seua tasca sense que cap  
altre compromís impedisca o dificulte el compliment interromput de  
les obligacions adquirides.  
6. Transcorregut la meitat del període de duració de la beca i en el  
termini màxim de quinze dies, el becari haurà de lliurar un avanç de  
les investigacions realitzades. El lliurament i l'informe favorable d'este  
avanç per part de la direcció tècnica serà condició indispensable per  
al pagament de l'import parcial de la beca.  
7. Quan finalitze el període de duració de la beca, i en el termini  
màxim de 30 dies, els becaris hauran de lliurar una memòria sobre les  
activitats realitzades i els coneixements obtinguts en les pràctiques. El  
lliurament i l'informe favorable d'esta memòria per part de la direcció  
tècnica serà condició indispensable per al pagament de l'import final  
de la beca.  
8. El beneficiari haurà de reintegrar, si és el cas, les quantitats percebudes  
fins al moment de la revocació administrativa de l'atorgament  
de la beca, així com els corresponents interessos de demora.  
9. El beneficiari està obligat a sotmetre's a les actuacions de control  
financer de la Intervenció General de la Generalitat i, si és el cas,  
dels òrgans competents del Fons Social Europeu en relació amb les  
ajudes concedides.  
Article 8. Resolució d'incidències  
1. L'òrgan competent per a la concessió de les ajudes resoldrà  
les incidències que es produïsquen durant el període de gaudi de les  
beques, després de l'informe previ de la direcció tècnica, que podrà  
proposar que es deixen sense efecte, després d'audiència prèvia de  
l'interessat, en el cas d'incompliment d'obligacions per part del becari  
o quan no realitzara l'activitat que motivà la concessió de la beca o  
deixara de reunir els requisits necessaris, o quan s'incompliren, sense  
causa que ho justifique, les condicions establides en la present orde.  
2. Davant les incidències, renúncies, abandonaments o incompliments  
que deixen vacant una beca, es procedirà a cobrir-la segons  
l'orde establit en la borsa de reserva que resulte del procés de selecció  
de conformitat amb l'article 5 punt 7, pel període que reste per a  
finalitzar la duració total de les beques. Si la renúncia es produïx una  
vegada transcorregut la meitat del període de duració de la beca, esta  
quedarà deserta.  
3. La renúncia a la beca durant la primera meitat del seu període  
de gaudi, donarà lloc a la pèrdua total del dret a la percepció. Si  
s'haguera superat l'esmentat període es produirà la pèrdua del dret al  
cobrament corresponent a la segona meitat.  
DISPOSICIONS ADDICIONALS  
Primera  
1. La concessió de les ajudes previstes en esta orde estarà condicionada  
a l'existència de crèdit adequat i suficient en els pressupostos de  
la Generalitat per a l'exercici 2007.  
2. Tot complint el que s'ha previst en l'article 47.11 del Text Refós  
de la Llei d'Hisenda Pública Valenciana i d'acord amb el que establisca  
la Llei de Pressupostos de la Generalitat per a l'any 2007, per mitjà  
d'orde de la Conselleria d'Empresa, Universitat i Ciència es faran  
públics les línies de crèdit i l'import global màxim destinat a la concessió  
de les beques previstes en la present disposició.  
Segona  
1. En el supòsit que els documents que han d'acompanyar la sollicitud  
de concessió de les beques ja estigueren en poder de qualsevol  
òrgan de l'administració actuant, el sol·licitant podrà acollir-se al que  
s'ha establit en l'article 35 de la Llei 30/1992, de 26 de novembre,  
del Règim Jurídic de les Administracions Públiques i del Procediment  
Administratiu Comú, sempre que s'hi facen constar la data i l'òrgan  
o dependència on es presentaren o, si és el cas, s'emeteren, i que no  
hagen transcorregut més de cinc anys des de l'acabament del procediment  
a què corresponen.  
2. En els supòsits d'impossibilitat material d'obtenir el document,  
l'òrgan competent podrà demanar-ne al sol·licitant la presentació o, si  
de cas hi manca, l'acreditació per uns altres mitjans dels requisits a  
què fa referència el document.  
DISPOSICIONS FINALS  
Primera  
Es faculta el secretari autonòmic d'Empresa per a dictar les disposicions  
i adoptar les mesures que considere oportunes per al desplegament  
i l'aplicació del que s'ha disposat en la present orde.  
Segona  
La present orde entrarà en vigor l'endemà de la publicació en el  
Diari Oficial de la Generalitat.  
València, 29 de desembre de 2006  
El conseller d'Empresa, Universitat i Ciència,  
JUSTO NIETO NIETO